Espoossa, 27. heinäkuuta.

Viimeaikaisten tapahtumien johdosta Klingonin galaktinen liittotasavalta ilmoittaa seuraavaa:

Maapallon asukkaiden eli maalaisten aggressio Linnunradan rauhanomaisia kansalaisia vastaan on mitä valitettavimmin kiihtynyt.

Aurinkokunnan ja koko Linnunradan asukkaita edustava Klingonin galaktinen liittotasavalta ei voi katsoa sivusta, kun mitättömän Maapallon asukkaat valmistelevat miehitettyä lentoa Marsiin ja jatkavat muita avaruustilamme loukkauksia päinvastaisista lupauksistaan huolimatta.

Kuten kaikki tietävät, maalaisten johtajat ovat vakuuttaneet kerta toisensa jälkeen, että Maan kiinnostus avaruutta kohtaan on täysin rauhanomaista. Tämä valheellinen propaganda on kuitenkin paljastunut jo vuosikymmeniä sitten, kun ensimmäiset vakoojat lähetettiin Kuuhun ja miehittämättömiä vakoilusatelliitteja alettiin ampua jopa Aurinkokunnan ulkopuolelle.

”Tähtien sota (siirryt toiseen palveluun)” on kaikille maalaisillekin tuttu käsite, sekä kertomakirjallisuuden että sotateknologian puolelta. Klingonin kanta on selvä ja varmasti kaikkien Maan johtajien tiedossa: mitään Tähtien sotaa ei tarvita.

Klingon on itse onnistunut saamaan valtaansa Linnunradan tärkeimmät alueet rauhanomaisen ja viisaan politiikkansa ansiosta, mutta se ei tule katsomaan sivusta nousukasplaneettojen yrityksiä muuttaa galaktista voimatasapainoa.

Mitä tekemistä Maan asukkailla voi olla tähtienvälisessä avaruudessa? On täysin absurdia, että tällainen kysymys joudutaan nykypäivänä edes esittämään julkisesti! Mutta Maan johtajat vaikenevat.

Tarkkaavaiselle havainnoitsijalle heidän hiljaisuutensa kertoo kuitenkin riittävästi: edustamamme ”Klingonilainen maailma” pelottaa heitä, koska he eivät ole vaivautuneet tutustumaan edes klingonilaisen ilosanoman alkeisiin.

Saamiemme tietojen mukaan Maalaiset ovat aikeissa lähettää avaruuteen lisää vakoilusatelliitteja (siirryt toiseen palveluun). Tämä toiminta on jyrkästi tuomittavaa, ja vastatoimena Klingonilla ei ole muuta vaihtoehtoa kuin lähettää Maan päälle lisää omia tiedustelijoitaan.

Onneksi Maassa onkin jo paljon ihmisiä, jotka ymmärtävät mitä galaktinen kello on lyönyt. Avaruuden loukkaaminen on asetettu kyseenalaiseksi (siirryt toiseen palveluun), ja klingonin kielen (siirryt toiseen palveluun) harrastus jatkaa leviämistään. Lähiaikojen tavoitteena on saada tämän Linnunradan kauneimman kielen dosentuuri perustetuksi esimerkiksi Helsingin yliopistoon.

Toistaiseksi klingonin puhujia on vainottu mitä moninaisimmin tavoin. Klingoninkielisiä lapsia on kiusattu kouluissa, ja Maan julma lastensuojelujärjestelmä on riistänyt pienokaisia suoraan klingon-äitien rinnoilta ja vienyt heitä kasvatettavaksi maalaisten keskitysleireihin.

Hyvin tunnettua on myös, että monilla työpaikoilla ja julkisissa laitoksissa on kieltäydytty hoitamasta asioita selvällä klingonilla, vaikka jopa kansanedustajat (siirryt toiseen palveluun) ovat kiinnittäneet huomiota tähän epäkohtaan. Yleisradioyhtiöt kieltäytyvät tekemästä lisää klingoninkielisiä ohjelmia, vaikka ne toimivat maalaisten verovaroilla.

Selvempää osoitusta Maan asukkaiden rasistisuudesta ei tarvita: he kuvittelevat olevansa yli-ihmisiä, joilla on oikeus pakottaa kaikki Linnunradan asukkaat puhumaan keksimiään keinotekoisia kieliä kuten venäjää, englantia tai jopa suomea.

Voimme halutessamme muuttaa Maan kuolemansäteillä radioaktiiviseksi tuhkaksi, mutta jalomielisyytemme vuoksi emme ole vielä viitsineet tehdä sitä.

Viimeaikaisiin Maapallolla sattuneisiin tragedioihin kuten lentokoneiden putoamisiin ja sotiin Klingonin urheat avaruudenpuolustusjoukot eivät kuitenkaan ole syyllisiä, vaan niistä ovat vastuussa maalaiset itse.

Klingonin galaktinen armeija on voittamaton! Alas Maapallon ihmisjuntta!

Lisätietoa

Matti Virtanen

Klingonin tasavallan virallinen edustaja Espoossa